b'\n_START_ARTICLE_\nErnest Ru\xc5\xbei\xc4\x8d\n_START_SECTION_\n\xc5\xbdivljenje\n_START_PARAGRAPH_\nErnest Ru\xc5\xbei\xc4\x8d se je rodil 4. aprila 1941 v Peskovcih na Gori\xc4\x8dkem, osnovno \xc5\xa1olo je prve \xc5\xa1tiri razrede obiskoval v O\xc5\xa0 v Adrijancih, druge \xc5\xa1tiri razrede pa v \xc5\xa0alovcih na Gori\xc4\x8dkem. Po osnovni \xc5\xa1oli je tri leta delal na kmetiji, naprej je \xc5\xa1el na srednjo kmetijsko \xc5\xa1olo v Raki\xc4\x8danu pri Murski Soboti, nato pa je za\xc4\x8del \xc5\xa1tudirati na mariborski pedago\xc5\xa1ki akademiji, usmerjen v \xc5\xa1tudij slovenskega, srbohrva\xc5\xa1kega in makedonskega jezika. Sedaj \xc5\xbeivi v Murski Soboti.\n_START_SECTION_\nDelo\n_START_PARAGRAPH_\nZa svojo poklicno pot si je izbral novinarstvo (\xc5\xbee med \xc5\xa1tudijem je delal na Radiu Maribor) in se z njim ukvarja \xc5\xbee od leta 1965, vseskozi na RTV Slovenija. Sprva je delal kot dopisnik Radia Slovenija iz Pomurja, nato kot novinar v uredni\xc5\xa1tvu oddaj za Slovence po svetu. Po letu 1980 deluje kot dopisnik TV Slovenija iz Pomurja in redaktor TV oddaje Mostovi \xe2\x80\x93 Hidak, v oddaji za in o prekmurskih Mad\xc5\xbearih. Je tudi stalni sodelavec TV oddaje Slovenci v zamejstvu, o Slovencih v Avstriji, Italiji in na Mad\xc5\xbearskem. Delal je kot specializiran novinar za manj\xc5\xa1ine in kulturo, sredi devetdesetih let prej\xc5\xa1njega stoletja pa je bil prvi stalni RTV dopisnik iz Mad\xc5\xbearske in mad\xc5\xbearskega zamejstva, nato zopet dopisnik TV Slovenija iz Pomurja. Od leta 2002 deluje kot novinar v oddaji Radia Slovenija Soto\xc4\x8dje, kjer poro\xc4\x8da o Slovencih na mad\xc5\xbearskem in avstrijskem \xc5\xa0tajerskem. \xc5\xbdivljenje \xc5\xa1tajerskih Slovencev spremlja od sredine sedemdesetih let prej\xc5\xa1njega stoletja, na\xc4\x8drtno pa od leta 1993. \xc5\xbdivljenje Slovencev na Mad\xc5\xbearskem pa spremlja od leta 1968. Dalj\xc5\xa1e obdobje je poro\xc4\x8dal o gradi\xc5\xa1\xc4\x8danskih Hrvatih v Avstriji in o mednacionalnih odnosih v Vojvodini v Srbiji._NEWLINE_Kot stalni zunanji sodelavec je z manj\xc5\xa1insko tematiko sodeloval v Delu, Primorskem dnevniku \xe2\x80\x93 Trst, Slovenskem vestniku, Na\xc5\xa1em tedniku \xe2\x80\x93 Celovec, Porabju \xe2\x80\x93 Mono\xc5\xa1ter, Slovenskem koledarju \xe2\x80\x93 Mono\xc5\xa1ter, Rodni grudi, Sloveniji, Oddaji Svet, Moji Slovenci, slovenskem programu Radia Mono\xc5\xa1ter in oddaja mad\xc5\xbearske TV Slovenski utrinki._NEWLINE_Bil je sourednik ve\xc4\x8d zbornikov, ki jih je izdala Ustanova dr. \xc5\xa0iftarjeva fundacija, Sezonstvo in izseljenstvo v panonskem prostoru, Sodelovanje ob meji; v teh zbornikih je sodeloval tudi kot avtor publicisti\xc4\x8dnih prispevkov, najpogosteje na temo informiranja narodnosti in o narodnosti. _NEWLINE_Poleg obse\xc5\xbenega novinarskega dela je tudi pesnik in pisatelj. Izdal je tri romane in osem pesni\xc5\xa1kih zbirk, nekatere v sodelovanju z drugimi avtorji. Take so tri, in sicer dvojezi\xc4\x8dna mad\xc5\xbearsko \xe2\x80\x93 slovenska pesni\xc5\xa1ko zbirko z naslovom Naj - Leg, ki jo je izdal skupaj s pokojnim mad\xc5\xbearskim knji\xc5\xbeevnikom Sandorjem Szunyoghom, Glasovi province, za katero je Ru\xc5\xbei\xc4\x8d prispeval cikel sedmih pesmi z naslovom Bele ka\xc4\x8de in pesni\xc5\xa1ka zbirka Dvakrat stesana krsta, kjer je objavil cikel pesmi z naslovom Sedem ka\xc4\x8dastih zabesed. Leta 2007 pa je ugledala lu\xc4\x8d sveta dvojezi\xc4\x8dna slovensko - nem\xc5\xa1ka pesni\xc5\xa1ka zbirka Vtisnjenke. Povest Portret \xc4\x8daka na izid. Objavljal je tudi v reviji Dialogi in Sodobnost ter v radijskih oddajah, zlasti v Literarnem nokturnu na Radiu Slovenija in na Radiu Maribor.\n_START_SECTION_\nPriznanja in odlikovanja\n_START_PARAGRAPH_\nLeta 2011 ga je predsednik Republike Slovenije Danilo T\xc3\xbcrk odlikoval z redom za zasluge Republike Slovenije\xc2\xa0\xc2\xbbza razvoj in ohranjanje Slovencev na Mad\xc5\xbearskem in za ustvarjanje plodnih stikov in sodelovanja med Republiko Mad\xc5\xbearsko in Republiko Slovenijo\xc2\xab.'